SL Uradni list Evropske unije C 422/17

POROČILO

o zaključnem računu Skupnega podjetja Čisto nebo za proračunsko leto 2014 z odgovori Skupnega podjetja

(2015/C 422/03)

KAZALO

Odstavek Stran Uvod 1-5 18 Informacije v podkrepitev izjave o zanesljivosti 6 19 Izjava o zanesljivosti 7-14 19 Mnenje o zanesljivosti računovodskih izkazov 12 20 Mnenje o zakonitosti in pravilnosti z izkazi povezanih transakcij 13 20 Pripombi o upravljanju proračuna in finančnem poslovodenju 15-16 20 Izvrševanje proračuna 15 20 Večletno financiranje 16 20 Druge zadeve 17-19 20 Ključne kontrole in nadzorni sistemi 17 20 Pravni okvir 18 21 Funkcija notranje revizije in služba Komisije za notranjo revizijo 19 21 Spremljanje upoštevanja pripomb iz prejšnjih let 20-23 21 Spremljanje rezultatov raziskav, pridobljenih s projekti, in poročanje o njih 20-21 21 Navzkrižja interesov 22 21 Drugo vmesno vrednotenje, ki ga je opravila Komisija 23 21

UVOD

1. Skupno podjetje za izvajanje skupne tehnološke pobude na področju aeronavtike (v nadaljnjem besedilu: Skupno podjetje Čisto nebo) s sedežem v Bruslju je bilo ustanovljeno decembra 2007 (1) za obdobje desetih let. Samostojno je začelo poslovati 16. novembra 2009. Svet je 6. maja 2014 sprejel novo ustanovno uredbo (2), ki razveljavlja prvotno uredbo in Skupno podjetje, imenovano Skupno podjetje Čisto nebo 2 (3), pooblašča za izvajanje novih nalog v okviru okvirnega programa za raziskave in inovacije Obzorje 2020 (4) ter podaljšuje življenjsko dobo Skupnega podjetja za obdobje do 31. decembra 2024.

2. Cilj Skupnega podjetja Čisto nebo 2 je prispevati k dokončanju raziskovalnih dejavnosti 7. okvirnega programa (5) in izboljšanju vpliva aeronavtičnih tehnologij na okolje ter k razvoju trdne in svetovno konkurenčne aeronavtične industrije in dobavne verige v Evropi. Cilji Skupnega podjetja Čisto nebo 2 so del prizadevanj za pameten, zelen in integriran promet v okviru stebra „družbeni izzivi“ programa Obzorje 2020 (6).

3. Raziskovalne dejavnosti, ki jih usklajuje Skupno podjetje, zajemajo (a) šest ohranjenih tehnoloških in predstavitvenih področij, imenovanih „integrirani tehnološki demonstratorji“ (v nadaljnjem besedilu: ITD), za izvajanje projektov iz 7. okvirnega programa, in (b) devet novih tehnoloških in predstavitvenih področij za izvajanje projektov iz programa Obzorje 2020: — tri integrirane tehnološke demonstratorje (ITD), — tri predstavitvene platforme inovativnih zrakoplovov (IADP), — tri prečna področja, vključno z ocenjevalcem tehnologije (TA).

4. Na podlagi nove uredbe so člani Skupnega podjetja Evropska unija, ki jo zastopa Komisija, vodilni v industriji ITD/IADP/TA in drugi člani novoustanovljenega Skupnega podjetja, ki bodo izbrani z odprtimi in konkurenčnimi razpisi in bodo imeli status ključnih partnerjev. Pridruženi člani Skupnega podjetja Čisto nebo v okviru 7. okvirnega programa bodo status članstva ohranili do dokončanja svojih raziskovalnih dejavnosti in ukrepov, ki se začnejo na podlagi Uredbe (ES) št. 71/2008.

5. Najvišji prispevek EU k Skupnemu podjetju Čisto nebo v okviru 7. okvirnega programa, namenjen pokrivanju tekočih stroškov in raziskovalnih dejavnosti, je znašal 800 milijonov EUR. Finančni prispevek EU k Skupnemu podjetju Čisto nebo 2 v okviru programa Obzorje 2020 bo znašal do 1 755 milijonov EUR. Vodje in ključni partnerji Skupnega podjetja bodo za program prispevali minimalen zasebni prispevek v višini 2 193,7 milijona EUR v obdobju trajanja Skupnega podjetja (7), vključno s prispevki za dodatne dejavnosti (8) v višini najmanj 965,2 milijona EUR v istem obdobju (9). Upravni stroški ne bi smeli presegati 78 milijonov EUR in bi morali biti enakovredno razdeljeni na EU in zasebne člane Skupnega podjetja.

INFORMACIJE V PODKREPITEV IZJAVE O ZANESLJIVOSTI

6. Revizijski pristop Sodišča vključuje analitične revizijske postopke, preizkušanje transakcij na ravni Skupnega podjetja in oceno ključnih kontrol nadzornih in kontrolnih sistemov. Dopolnjujejo jih dokazi, pridobljeni z delom drugih revizorjev (kadar je smiselno) in analizo poslovodskih predstavitev.

IZJAVA O ZANESLJIVOSTI 7. Sodišče je v skladu z določbami člena 287 Pogodbe o delovanju Evropske unije (PDEU) revidiralo: (a) zaključni račun Skupnega podjetja Čisto nebo, ki ga sestavljajo računovodski izkazi (10) in poročila o izvrševanju proračuna (11) za proračunsko leto, ki se je končalo 31. decembra 2014, ter (b) zakonitost in pravilnost transakcij, povezanih s temi izkazi. Odgovornost poslovodstva 8. V skladu s členoma 16 in 22 Delegirane uredbe Komisije (EU) št. 110/2014 (12) je poslovodstvo odgovorno za pripravo in pošteno predstavitev zaključnega računa Skupnega podjetja ter za zakonitost in pravilnost z izkazi povezanih transakcij: (a) naloge poslovodstva v zvezi z zaključnim računom Skupnega podjetja vključujejo zasnovo, izvajanje in vzdrževanje sistema notranje kontrole, ki se uporablja za pripravo in pošteno predstavitev računovodskih izkazov brez pomembno napačne navedbe zaradi goljufije ali napake, izbiro in uporabo ustreznih računovodskih usmeritev na podlagi računovodskih pravil, ki jih je sprejel računovodja Komisije (13), in pripravo okoliščinam primernih računovodskih ocen. Direktor odobri zaključni račun Skupnega podjetja, potem ko ga računovodja Skupnega podjetja pripravi na podlagi vseh razpoložljivih informacij in napiše pojasnilo, priloženo računovodskim izkazom, v katerem med drugim izjavlja, da je pridobil razumno zagotovilo, da so informacije v vseh pomembnih pogledih resničen in pošten prikaz finančnega položaja Skupnega podjetja; (b) naloge poslovodstva v zvezi z zakonitostjo in pravilnostjo transakcij, povezanih z računovodskimi izkazi, in skladnostjo z načelom dobrega finančnega poslovodenja vključujejo zasnovo, izvajanje in vzdrževanje uspešnega in učinkovitega sistema notranje kontrole, ki zajema ustrezen nadzor in primerne ukrepe za preprečevanje nepravilnosti in goljufij ter po potrebi sodne postopke za izterjavo nepravilno plačanih ali porabljenih sredstev. Revizorjeva odgovornost 9. Sodišče je odgovorno, da na podlagi svoje revizije Evropskemu parlamentu in Svetu predloži izjavo o zanesljivosti letnih računovodskih izkazov ter o zakonitosti in pravilnosti z njimi povezanih transakcij (14). Sodišče izvede revizijo v skladu z mednarodnimi standardi revidiranja in etičnim kodeksom MZRS ter mednarodnimi standardi za vrhovne revizijske institucije INTOSAI. Ti standardi določajo, da mora Sodišče revizijo načrtovati in opraviti tako, da pridobi razumno zagotovilo, da je zaključni račun Skupnega podjetja brez pomembno napačnih navedb in da so z njim povezane transakcije zakonite in pravilne. 10. Revizija zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Postopki so odvisni od revizorjeve presoje, ki temelji na oceni tveganja pomembno napačne navedbe v računovodskih izkazih in pomembne neskladnosti med transakcijami, povezanimi z izkazi, ter zahtevami pravnega okvira Evropske unije, ne glede na to, ali gre za goljufijo ali napako. Pri oceni tega tveganja revizor upošteva vse notranje kontrole, ki se izvajajo za pripravo in pošteno predstavitev računovodskih izkazov, ter nadzorne in kontrolne sisteme, s katerimi se zagotavljata zakonitost in pravilnost z njimi povezanih transakcij, da se pripravijo okoliščinam primerni revizijski postopki. Med revizijo se tudi ovrednotijo primernost računovodskih usmeritev, sprejemljivost računovodskih ocen in celotna predstavitev računovodskih izkazov. 11. Sodišče meni, da so pridobljeni revizijski dokazi zadostna in ustrezna osnova za njegovo izjavo o zanesljivosti. Mnenje o zanesljivosti računovodskih izkazov 12. Po mnenju Sodišča letni računovodski izkazi Skupnega podjetja v vseh pomembnih pogledih pošteno predstavljajo njegov finančni položaj na dan 31. decembra 2014 ter njegov poslovni izid in denarne tokove za tedaj končano leto v skladu z določbami njegovih finančnih pravil in pravili, ki jih je sprejel računovodja Komisije. Mnenje o zakonitosti in pravilnosti z izkazi povezanih transakcij 13. Po mnenju Sodišča so transakcije, povezane z letnimi računovodskimi izkazi za leto, ki se je končalo 31. decembra 2014, v vseh pomembnih pogledih zakonite in pravilne.

14. Zaradi naslednjih pripomb mnenji Sodišča nista vprašljivi.

PRIPOMBI O UPRAVLJANJU PRORAČUNA IN FINANČNEM POSLOVODENJU

Izvrševanje proračuna

15. Končni proračun za leto 2014 je vseboval odobrena proračunska sredstva, za katera so bile prevzete obveznosti, v višini 201,6 milijona EUR in odobritve plačil v višini 153,6 milijona EUR. Stopnja realizacije odobrenih proračunskih sredstev, za katera so bile prevzete obveznosti, je znašala 93,9 % (90,6 % v letu 2013), stopnja za odobritve plačil pa 90,2 % (87,7 % v letu 2013). Ti izboljšani stopnji izvrševanja proračuna sta posledica hitrejšega postopka odobritve.

Večletno financiranje

16. Od leta 2007 do časa revizije (aprila 2015) je prispevek privzetih obveznosti Evropske unije iz operativnih sredstev v višini 790 milijonov EUR v okviru prvotnega programa Čisto nebo znašal 703 milijone EUR ali 88,9 % (od tega je bilo izplačanih 631 milijonov EUR ali 79,9 %). Prispevek drugih članov za operativne dejavnosti je na dan 31. decembra 2014 znašal 486 milijonov EUR (15) ali 82,4 % skupnega operativnega proračuna drugih članov, ki je znašal 590 milijonov EUR.

DRUGE ZADEVE

Ključne kontrole in nadzorni sistemi

17. Plačilni roki se ne upoštevajo vedno, kar vodi do kazni (41 000 EUR leta 2014).

Pravni okvir

18. Finančna pravila Skupnega podjetja Čisto nebo 2 so bila sprejeta 3. julija 2014 na podlagi vzorčne finančne uredbe za subjekte javno-zasebnega partnerstva (16) in ob upoštevanju zahtev iz Uredbe Sveta (EU) št. 558/2014 o ustanovitvi Skupnega podjetja Čisto nebo 2.

Funkcija notranje revizije in služba Komisije za notranjo revizijo

19. Leta 2014 je Služba Komisije za notranjo revizijo (IAS) dokončala revizijo finančnih vidikov upravljanja nepovratnih sredstev. IAS je izrekla dve zelo pomembni priporočili, in sicer v zvezi s smernicami za predhodno potrjevanje in kontrolnimi seznami za odobritev računovodskih izkazov članov in partnerjev ter v zvezi s procesom odobritve rezultatov projektov za partnerje. Dogovorjeni ukrepi so bili izvedeni za obe priporočili.

SPREMLJANJE UPOŠTEVANJA PRIPOMB IZ PREJŠNJIH LET

Spremljanje rezultatov raziskav, pridobljenih s projekti, in poročanje o njih

20. Kar zadeva spremljanje rezultatov raziskav, pridobljenih s projekti, in poročanje o njih (17), Čisto nebo za vključevanje rezultatov svojih raziskav v skupni sistem Komisije za poročanje uporablja orodja Evropske komisije in lastna orodja. Najnovejše poročilo o spremljanju 7. okvirnega programa, ki ga je Komisija objavila marca 2015 (18), vključuje kvantitativne podatke o dejavnostih Skupnega podjetja Čisto nebo (19). Kar zadeva kvalitativne podatke, so rezultati raziskovalnih dejavnosti Skupnega podjetja Čisto nebo objavljeni na njegovi spletni strani, v njegovem poročilu o dejavnostih, v povzetkih letnih poročil o sporazumih o dodelitvi nepovratnih sredstev s člani, in v drugih publikacijah.

21. Pravni okvir programa Obzorje 2020 zahteva posebno spremljanje rezultatov raziskav, ki temelji na kvantitativnih in, kadar je primerno, kvalitativnih dokazih, vključno z napredkom glede na kazalnike uspešnosti (20). Za izpolnjevanje zahtev programa Obzorje 2020 in boljše prispevanje k razširjanju rezultatov raziskav 7. okvirnega programa (zlasti ker se financirani projekti bližajo končni fazi) je treba okrepiti sodelovanje med Skupnim podjetjem in Komisijo, da se izboljšata poročanje o rezultatih raziskav in njihovo razširjanje (21).

Navzkrižja interesov

22. Komisija razvija skupno predlogo za skupna podjetja. Do takrat je v veljavi postopek Skupnega podjetja Čisto nebo.

Drugo vmesno vrednotenje, ki ga je opravila Komisija

23. Na podlagi drugega vmesnega vrednotenja, ki ga je opravila Komisija (22), je upravni odbor 20. marca 2014 razpravljal o akcijskem načrtu za priporočila. Večina priporočil se nanaša na program Čisto nebo 2 in se izvaja.

To poročilo je sprejel senat IV, ki ga vodi g. Milan Martin CVIKL, član Evropskega računskega sodišča, v Luxembourgu na zasedanju 6. oktobra 2015. Za Računsko sodišče Vítor Manuel da SILVA CALDEIRA Predsednik

(1) Uredba Sveta (ES) št. 71/2008 z dne 20. decembra 2007 o ustanovitvi Skupnega podjetja Čisto nebo (UL L 30, 4.2.2008, str. 1).

(2) Uredba Sveta (EU) št. 558/2014 z dne 6. maja 2014 o ustanovitvi Skupnega podjetja Čisto nebo 2 (UL L 169, 7.6.2014, str. 77).

(3) To poročilo se nanaša na „skupno podjetje Čisto nebo“, razen če je treba razlikovati med obema programoma.

(4) Okvirni program za raziskave in inovacije Obzorje 2020, ki je bil sprejet z Uredbo (EU) št. 1291/2013 Evropskega parlamenta in Sveta z dne 11. decembra 2013 o vzpostavitvi okvirnega programa za raziskave in inovacije (2014–2020) – Obzorje 2020 in razveljavitvi Sklepa 1982/2006/ES (UL L 347, 20.12.2013, str. 104), je program za raziskave in inovacije za obdobje 2014–2020 in združuje vse obstoječe financiranje EU za raziskave in inovacije.

(5) 7. okvirni program, sprejet s Sklepom št. 1982/2006/ES Evropskega parlamenta in Sveta (UL L 412, 30.12.2006, str. 1), združuje vse pobude EU, povezane z raziskavami, in ima odločilno vlogo pri doseganju ciljev rasti, konkurenčnosti in zaposlovanja.

(6) V Prilogi, ki je predstavljena v informativne namene, so povzeti pristojnosti, dejavnosti in razpoložljivi viri Skupnega podjetja.

(7) Člen 4(1) Uredbe (EU) št. 558/2014.

(8) Stroški vodij in ključnih partnerjev, ki so nastali zunaj delovnega načrta Skupnega podjetja Čisto nebo 2 in prispevali k doseganju ciljev pobude Čisto nebo.

(9) V člen 15(3) Priloge k Uredbi (EU) št. 558/2014 je določeno: „Stroški poslovanja Skupnega podjetja Čisto nebo 2 se krijejo s: (a) finančnim prispevkom Unije (b) stvarnimi prispevki vodij in ključnih partnerjev ter njihovih pridruženih subjektov, sestavljenimi iz stroškov, ki jih imajo pri izvajanju posrednih ukrepov, v kar niso vključeni prispevek Skupnega podjetja Čisto nebo 2 in drugi prispevki Unije k navedenim stroškom.“

(10) Ti zajemajo bilanco stanja in izkaz poslovnega izida, izkaz denarnih tokov, izkaz sprememb čistih sredstev ter povzetek pomembnih računovodskih usmeritev in druga pojasnila.

(11) Ta vsebujejo poročila o izvrševanju proračuna, povzetek proračunskih načel ter druga pojasnila.

(12) UL L 38, 7.2.2014, str. 2.

(13) Računovodska pravila, ki jih je sprejel računovodja Komisije, so izpeljana iz mednarodnih računovodskih standardov za javni sektor (MRSJS), ki jih je izdala Mednarodna zveza računovodskih strokovnjakov, ali, kadar je smiselno, iz mednarodnih računovodskih standardov (MRS)/mednarodnih standardov računovodskega poročanja (MSRP), ki jih je izdal Odbor za mednarodne računovodske standarde.

(14) Člen 47 Delegirane uredbe (EU) št. 110/2014.

(15) Skupni prispevek drugih članov znaša 498 milijonov EUR in vključuje prispevek članov, ki je bil že potrjen (448 milijonov EUR), ki je bil prejet, ne pa tudi potrjen (38 milijonov EUR), in prispevek v gotovini za kritje tekočih stroškov (12 milijonov EUR).

(16) Delegirana uredba (EU) št. 110/2014.

(17) Odstavek 27 poročila Sodišča za leto 2013 (UL C 452, 16.12.2014, str. 17).

(18) http://ec.europa.eu/research/evaluations/pdf/archive/fp7_monitoring_reports/7th_fp7_monitoring_report.pdf#view=fit&pagemode=none

(19) V poročilu o spremljanju, ki ga je pripravila Evropska komisija, so te informacije predstavljene v skupnih vrednostih, skupaj z informacijami iz drugih skupnih tehnoloških pobud.

(20) Člen 31 Uredbe (EU) št. 1291/2013 o vzpostavitvi programa Obzorje 2020 in Priloga II (Kazalniki uspešnosti) Sklepa Sveta 2013/743/EU (UL L 347, 20.12.2013, str. 965) z dne 3. decembra 2013 o vzpostavitvi posebnega programa za izvajanje okvirnega programa za raziskave in inovacije (2014–2020) – Obzorje 2020.

(21) Glej Letno poročilo Komisije Evropskemu parlamentu in Svetu o napredku v zvezi z dejavnostmi skupnih podjetij v okviru skupnih tehnoloških pobud (JTI JU) (COM(2013) 935).

(22) Odstavek 30 poročila Sodišča za leto 2013 (UL C 452, 16.12.2014, str. 17).

PRILOGA Skupno podjetje Čisto nebo 2 (Bruselj) Pristojnosti in dejavnosti Področja pristojnosti Unije, ki izhajajo iz Pogodbe (člena 187 in 188 Pogodbe o delovanju Evropske unije) Uredba (EU) št. 1291/2013 Evropskega parlamenta in Sveta z dne 11. decembra 2013 o vzpostavitvi okvirnega programa za raziskave in inovacije (2014–2020) – Obzorje 2020 in razveljavitvi Sklepa št. 1982/2006/ES (UL L 347, 20.12.2013, str. 104). Cilj programa Obzorje 2020 je doseči večji učinek v zvezi z raziskavami in inovacijami z združevanjem sredstev programa Obzorje 2020 in sredstev zasebnega sektorja v okviru javno-zasebnih partnerstev na ključnih področjih, na katerih bi lahko raziskave in inovacije prispevale k obsežnejšim ciljem Unije na področju konkurenčnosti, privabile zasebne naložbe in pomagale pri spoprijemanju z družbenimi izzivi. Uredba Sveta (EU) št. 558/2014 z dne 6. maja 2014 o ustanovitvi Skupnega podjetja Čisto nebo 2 (UL L 169, 7.6.2014, str. 77). Pristojnosti Skupnega podjetja (Uredba Sveta (EU) št. 558/2014) Cilji Skupno podjetje Čisto nebo 2 ima naslednje cilje: (a) prispevati k dokončanju raziskovalnih dejavnosti, ki so se začele na podlagi Uredbe (ES) št. 71/2008, in k izvajanju Uredbe (EU) št. 1291/2013 ter zlasti k uresničevanju prizadevanj za pameten, zelen in integriran promet iz dela III (Družbeni izzivi) Sklepa 2013/743/EU; (b) prispevati k izboljšanju vpliva aeronavtičnih tehnologij na okolje, tudi tistih, povezanih z malim letalstvom, ter k razvoju trdne in svetovno konkurenčne aeronavtične industrije in dobavne verige v Evropi. To se lahko uresniči s pospešitvijo razvoja tehnologij za čistejši zračni prevoz, da bi se lahko začele čim prej uporabljati, še zlasti pa s povezovanjem, predstavitvijo in potrjevanjem tehnologij, ki bodo: (i) povečale učinkovitost porabe goriva zrakoplovov in s tem zmanjšale emisije CO2 za 20 do 30 % v primerjavi z najsodobnejšimi zrakoplovi, ki se bodo začeli uporabljati leta 2014; (ii) zmanjšale emisije NOx in hrupa zrakoplovov za 20 do 30 % v primerjavi z najsodobnejšimi zrakoplovi, ki se bodo začeli uporabljati leta 2014. Vodenje Upravni organ Skupnega podjetja je njegov upravni odbor, ki ga sestavljajo: (a) predstavnik Komisije v imenu Unije; (b) predstavnik vsakega vodje; (c) en predstavnik ključnih partnerjev na ITD; (d) en predstavnik pridruženih članov na ITD; (e) en predstavnik ključnih partnerjev na IADP. Pristojnosti/naloge odbora so določene v členu 8 Statuta (Priloga I k Uredbi o Skupnem podjetju). Unija ima 50 % glasovalnih pravic. Glasovalne pravice Unije so nedeljive. Vsi drugi predstavniki imajo enako število glasov. Izvršno osebje vodi izvršni direktor, ki je tudi uradni organ Skupnega podjetja. Njegove pristojnosti/naloge so določene v členu 10 Statuta. Industrija je neposredno zastopana v upravnem odboru in drugih organih Skupnega podjetja, ki sta usmerjevalna odbora ITD in IADP, katerih pristojnosti/naloge so opisane v členu 11 Statuta. Skupina predstavnikov držav in znanstveni odbor sta tudi organa Skupnega podjetja, vendar samo s svetovalno vlogo. Viri, ki so bili Skupnemu podjetju na voljo v letu 2014 Proračun 22 9 2 41 764 EUR Število zaposlenih 31. decembra 2014 37 mest v načrtu delovnih mest (31 začasnih uslužbencev in 6 pogodbenih uslužbencev), od tega je bilo 31 zasedenih. Uslužbenci so opravljali operativne dejavnosti (24) in mešane naloge (6). Dejavnosti in storitve, zagotovljene v letu 2014 Glej letno poročilo o dejavnostih Skupnega podjetja Čisto nebo 2 za leto 2014 na www.cleansky.eu Vir: Podatki, ki jih je posredovalo Skupno podjetje Čisto nebo 2.